|  |
| --- |
| **DEZVOLTAREA LIMBAJULUI, COMUNICĂRII ȘI PREMISELE CITIRII ȘI SCRIERII** |
| **37-60 luni/ (3-5 ani)** |
| **a. DEZVOLTAREA LIMBAJULUI ȘI A COMUNICĂRII** |
| **Aspect** **specific** | **Reper**  | **Indicatori** | **Recomandări** |
| **Dezvoltarea capacității de ascultare și înțelegere (comunicare receptivă)** | ***- să fie capabil să asculte în scopul înțelegerii limbajului*** | * Participă la discuțiile de grup ascultând interlocutorii pentru un scurt timp.
* Demonstrează înțelegerea vocabularului uzual/de bază prin adecvarea răspunsului.
* Dobândește informații prin ascultare utilizându-le apoi în contexte adecvate.
 | - Încurajați/creați oportunități pentru copii să participe în grupuri de discuție pe diferite teme de interes.- Citiți povești unui grup de copii și încurajați-i să pună întrebări sau să descrie ”cu ce era îmbrăcat....”, ”ce făcea...”- Încurajați copilul să povestească despre activitățile și experiențele lui zilnice; susțineți extinderea vorbirii copilului prin adresare de întrebări deschise.- Folosiți cuvinte complexe în contexte diferite și explicați copilului sensul acestora. |
|  | ***- să fie capabil să înțeleagă semnificația limbajului vorbit*** | * Demonstrează un grad înalt de înțelegere și participare în conversații alături de copii sau adulți.
* Demonstrează progres în înțelegerea și aplicarea unor instrucțiuni simple din mai multe etape.
* Răspunde la întrebări folosind limbajul verbal, referindu-se atât la contextul prezent, cât și la alte contexte. Face diferența între cuvintele reale și cele inventate.
 | - Valorizați participarea copiilor în discuțiile care îi privesc.- Jucați cu copilul jocuri care implică urmărirea unor instrucțiuni în secvențe (Domino, ”Găsește diferențele” sau cântați cântece precum ”Itsy Bitsy Spider” etc.).- Apreciați eforturile copilului de a răspunde la întrebări. - Extindeți încercările copilului de a folosi cuvinte și structuri noi, reformulând sau oferind modele de exprimare corectă.- Selectați accesul copilului la programe tv pentru copii și limitați-l la o oră pe zi; urmăriți împreună cu copilul și explicați semnificația vocabularului utilizat. |
| **Dezvoltarea capacității de vorbire și comunicare (comunicare expresivă)** | ***- să fie capabil să comunice eficient*** | * Vorbește suficient de clar pentru a fi înțeles de toți interlocutorii.
* Relatează întâmplări din experiența zilnică atât ca răspuns la întrebări, cât și spontan.
* Răspunde cu explicații la întrebarea ”De ce?”
* Își exprimă propriile opinii folosind cuvinte, gesturi sau diferite semne.
* Utilizează propoziții dezvoltate pentru a comunica nevoi, idei, acțiuni sau sentimente.
* Transmite corect un mesaj (de la un coleg la educatoare, de la bunici către părinți etc).
 | - Oferiți copilului posibilitatea de a iniția conversații cu persoane din afara familiei (la cumpărături).- Stimulați copilul să își amintească și să povestească experiențe trăite în absența membrilor familiei (o vizită, o activitate, o aniversare).- Ajutați copilul să-și construiască argumente pentru a explica un fapt, un fenomen. Acceptați, rafinați explicațiile copilului.- Jucați jocuri de tip ”Mima” cu copilul sau oferiți oportunitatea de a se juca cu alți copii.- Încurajați copilul să-și exprime verbal sentimentele de teamă, frică, tristețe. Nu negați aceste sentimente, ajutați copilul să folosească cuvinte pentru exprimarea acestor trăiri.- Jucați cu copilul jocuri de tip ”telefonul fără fir”. |
|  | ***- să fie capabil să demonstreze capacitatea de a se exprima corect gramatical*** | * Folosește pluralul în vorbirea curentă, corect și sistematic.
* Folosește corect pronumele personal (eu, tu, ei...)
* Folosește adverbe de timp (azi, mâine)
* Exprimă în vorbirea curentă acțiuni viitoare (”trebuie să..., o să...”
* Vorbește folosind propoziții dezvoltate și fraze pentru a descrie evenimente curente, oameni, locuri folosind verbe la timpul trecut.
* Descrie un produs al activității, un proiect în 3 sau mai multe propoziții secvențiale.
* Folosește corect propozițiile în limbajul curent.
 | - Apreciați folosirea corectă a formelor neregulate la plural.- Organizați jocuri de prezentare despre sine cu asocierea prenumelui și a unor interese/calități persoanle (”Ce știi despre mine/noi?).- Implicați copilul în relatări despre evenimente, fapte care să includă exersarea folosirii adverbelor (”Când/unde s-a întâmplat?)- Citiți copilului povești. Pe parcursul poveștii, dați copilului posibilitatea de a anticipa evenimentele sau de a modifica firul evenimentelor sau finalul.- Puneți la dispoziția copilului imagini, comentați imaginile, creați scurte povești pe baza lor sau dați copilului posibilitatea de a crea propriile desene pentru a ilustra povești create. Jucați jocuri de tipul ”Unde este/era?”.- Ascultați copilul atunci când dorește să vă transmită ceva, să vă facă părtaș la experiențele sale de învățare. Acceptați ritmul copilului, nu îl grăbiți și apreciați procesul de realizare, ca și procesul prin care a trecut copilul.- Utilizați jocuri cu imagini pentru consolidarea utilizării corecte a prepozițiilor (”Unde se află....?”). |
|  | ***- să fie capabil să extindă progresiv vocabularul*** | * Înțelege și exprimă cuvinte care exprimă grade de rudenie.
* Adresează frecvent întrebările ”De ce?, ”Unde?”, ”Când?” ca expresie a curiozității crescute ce duce la extinderea vocabularului.
* Cere explicații la cuvintele pe care nu le înțelege și le utilizează.
* Folosește cuvinte pentru a evalua acțiuni sau situații (”a patinat frumos, a jucat bine...”).
* Își exprimă starea de spirit și sentimentele utilizând o gamă variată de cuvinte și expresii (”sunt fericit/supărat/speriat...)
* Înțelege și utilizează antonime în vorbirea curentă.
 | - Citiți copilului povești și basme scrise de autori clasici din literatura română sau universală.- Apreciați întrebările adresate de copil. Ajutați-l să dobândească răspunsuri folosindu-se de diverse surse: imagini, dicționare, enciclopedii pentru copii.- Utilizați dicționarul, explicând copilului modalitatea de căutare. Dacă folosiți un dicționar pentru copii, implicați copilul în ”citirea” imaginilor.- Implicați copilul în evaluarea/autoevaluarea comportamentelor și situațiilor trăite.- Acționați empatic și ajutați copilul să exteriorizeze trăirile, emoțiile, să le exprime prin intermediul cuvintelor. Folosiți jocuri tematice pentru a dezvolta inteligența personală, astfel copilul începe să conștientizeze propriile sentimente, gânduri, lucruri care îi fac sau nu plăcere.- Organizați jocuri de grup în care copilul să recunoască și apoi să identifice cuvinte cu sens opus (”Dacă nu e ..., atunci este...”). Explicați antonimele pornind de la experiențele de viață și de învățare ale copiilor în înțelegerea contrariilor. ”Atunci când nu îți este deloc frig, spui că îți este... ”. |
| **b. PREMISELE CITIRII ȘI SCRIERII** |
| **Aspect** **specific** | **Reper**  | **Indicatori** | **Recomandări** |
| **Participarea în experiențe cu cartea** | ***- să manifeste interes pentru carte și tipărituri*** | * Știe să răspundă care este și să prezinte cartea favorită.
* Răsfoiește cu interes cărți aduse de alți copii sau pe care le întâlnește la sala de grupă.
* Arată interes crescut și implicare în alcătuirea și discutarea unei varietăți de genuri: ficțiune/non-ficțiune, poezie pentru copii, poezie populară, basme, reviste cu benzi desenate.
 | - Când citiți copilului, prezentați titlul cărții, discutați despre pima și ultima copertă.- Încurajați copilul să împrumute și să folosească în comun cărțile.- Stimulați copiii prin oferirea unor contexte în care să-și prezinte cărțile favorite, astfel încât să le cunoașteți interesele și să stimulați interesul pentru cunoaștere și celorlalți copii.- Discutați cu copilul despre conținutul textelor citite, despre personajele principale și calitățile lor. |
|  | ***- să fie interesat de citit*** | * „Citește” povești păpușilor sau pentru alți copii.
* Recunoaște cuvinte cunoscute de pe etichete familiare (din sala de grupă, de acasă).
* Recită o strofă sau repetă ultimul vers al unei poezii preferate sau redă cuvinte, expresii, sintagme din povestea preferată.
 | - Ajutați copilul să înțeleagă că se citește de la stânga la dreapta, de sus în jos, urmărind uneori textul atunci când citiți.- Etichetați lucrurile copilului, lucrările sale, produsele activității sale ca și diferite spații din sala de grupă (bibliotecă, colțul păpușii, masă pentru scris...).- Citiți copilului cărți din cultura proprie/diferită de a dvs., poezii din folclorul copiilor sau aparținând autorilor clasici/pentru copii. În momentele în care repovestiți textele citite stimulați copilul să folosească expresii din poveste. |
| **Dezvoltarea capacității de discriminare fonetică; asocierea sunet – literă** | ***- să identifice diferite sunte ale limbii*** | * Demonstrează creșterea conștientizării sunetelor inițiale ale unui cuvânt prin identificarea lor cu sau fără ajutor.
* Devine conștient că mai multe cuvinte încep cu același sunet.
* Alege din imagini obiecte care încep cu același sunet.
* Articulează adecvat anumite sunete, toate vocalele și majoritatea consoanelor.
 | - Jucați jocuri de identificare a sunetelor inițiale ale cuvintelor utilizând la început cuvinte care încep cu vocale.- Organizați jocuri/activități în care copilul ar trebui să diferențieze anumite sunete prin intermediul diferitelor jocuri de tip „Spune cu ce începe”.- Jucați jocuri cu jetoane reprezentând diferite obiecte; sortați obiectele după diferite criterii (sunetul inițial/final).- Faceți posibilă participarea copilului în jocuri de repetarea silabelor, cuvintelor. |
|  | ***- să pună în corespondență simboluri abstracte cu sunete*** | * Identifică literele cuprinse în propriul nume cu sunetele specifice.
* Începe să înțeleagă faptul că tipăritura reprezintă cuvinte.
 | - Încurajați încercarea/reușita copilului de a identifica literele cuprinse în prenumele său.- Puneți la dispoziția copilului literele din alfabetar pentru a realiza/compune propriul nume.- Urmăriți cuvintele atunci când citiți copilului; indicați imaginea obiectului și cuvântul corespunzător. |
| **Conștientizarea mesajului vorbit/scris** | ***- să aprecieze și să folosească limbajul scris și tipăritura în fiecare zi*** | * Înțelege faptul că limbajul scris ia forme diferite (semne, litere, ziar, reviste, cărți, meniu, mesaje prin Internet).
* Recunoaște coperta, prima și ultima pagină a unei cărți.
* Identifică mesaje scrise sub formă de semne sau simboluri în mediul familiei sau în sala de grupă (ex.„Stop”).
* Începe să conștientizeze faptul că literele compun cuvinte.
 | - Realizați împreună mesaje pentru ceilalți membri ai familiei. Folosiți mesaje de întâmpinare a colegilor în colectivitate.- Încurajați copilul să-și realizeze propriile cărți pe teme interesante pe care să le ilustreze; asistați-l să scrie autorul, titlul cărții.- Identificați/discutați cu copilul semne de circulație și alte semne întâlnite în plimbările dvs. (H-spital...)- Jucați jocuri cu câteva litere cunoscute (jetoane, magnetice); încurajați copilul să le aranjeze, rearanjeze; citiți-le împreună (ex CAR/ARC/RAC) |
|  | ***- să folosească mesajele scrise/vorbite pentru scopuri variate*** | * Identifică și folosește o varietate de materiale tipărite (cărți, reviste, ziare, rețete, prospecte, cutii/ambalaje...).
* Înțelege rolul tipăriturii.
* Recunoaște semne/simboluri din mediul ambiant.
 | - Arătați copilului și răsfoiți împreună materiale diverse care transmit informații: carte de telefon, manuale de funcționare a obiectelor casnice, pliante, bilete de teatru, chitanțe...- Asamblați împreună o jucărie urmărind instrucțiunile.- Permiteți copilului să apese butonul unui lift, să folosească telecomnada tv sau să asculte independent o casetă audio/video.- Pe stradă, arătați-i copilului inscripțiile/firmele luminoase ale magazinelor. |
| **Însușirea deprinderilor de scris; folosirea scrisului pentru transmiterea unui mesaj** | ***- să utilizeze diferite modalități de comunicare grafică*** | * Își corectează poziția corpului la scris; își ajustează poziția foii, hârtiei folosite.
* Desenează schița corpului uman.
* Începe să respecte conturul imaginilor și să coloreze în interior.
* Lipește fragmente de hârtie și resturi vegetale pentru a crea o imagine.
* Începe să reprezinte povești și experiențe personale prin desene, jocuri sau dictând adulților ce ar dori să exprime.
* Experimentează scrisul cu o varietate de instrumente de scris.
* Copiază sau își poate scrie numele cu ajutor.
 | - Ajutați-l să își corecteze independent poziția corpului prin stabilirea unor referințe; faceți legătura cu cărțile citite/răsfoite despre corpul omenesc.- Puteți exersa desenul corpului omenesc folosind oglinzi mari, atât pentru observarea corpului omenesc, cât și pentru pictarea pe oglindă a conturului unei păpuși.- Apreciați efortul copilului de a colora în contur; folosiți imagini pe foi A4.- Cereți copilului să descrie lucrarea realizată; notați descrierea sa pentru a o citi altă dată; cereți copilului să o semneze, iar dacă este posibil, să dateze lucrarea. Încurajați realizarea de felicitări, invității din materiale cât mai neconvenționale.- Realizați împreună o carte despre trei lucruri pe care copilul le face înainte de a mege la culcare: adăugați imagini pentru a ilustra fiecare secvență; adăugați cuvinte, alegeți un titlu, desenați o imagine pe copertă, citiți cartea împreună cu membrii familiei.- Puneți la dispoziția copilului, dacă este posibil, un computer/laptop pentru exprimarea scrisului.- Scrieți numele copilului cu litere suficient de mari și ușor de citit; numărați împreună literele care compun numele; ajutați copilul să rostească fiecare sunet; scrieți numele dvs. sub al copilului, analizați prin ce se aseamănă/deosebesc. |

\*Material adaptat după Dr. Mihaela Ionescu (coord.), *Repere fundamentale în învățarea și dezvoltarea timpurie a copilului de la naștere la 7 ani,* Ed. Vanemonde, București, 2010